Ран Босилек
Умният селянин

chitanka.info

Едно време имало един цар. Царедворците често го безпокоели с молби, които били вредни за народа.

Веднъж се явили при него трима царедворци с такива просби. Царят ги поканил да го придружат на разходка вън от града, по полето.

Като вървели, те видели един старец, който орял с два чифта волове. Царят изведнъж познал селянина, който на млади години бил един от най-добрите му войници и се бил прочул с това, че във време на почивка разсмивал другарите си със своите остроумни приказки и шеги. Царят Пристъпил към стареца и го попитал:

— Е, приятелю, докъде стига далечината?

— Само до рогата на първия чифт волове, царю честити!

— А колко останаха от тридесетте и два?

— Само дванадесет останаха.

— Но трите кози все още можеш да острижеш, нали?

— С акъл бръснач, направям го.

Царят се засмял и продължил разходката си. Когато се върнали, той се обърнал към царедворците и им казал:

— Аз ще изпълня желанията ви, ако до утре отгатнете що приказвах със стареца.

Мислили, мислили царедворците — не могли да отгатнат. Те решили да идат при селянина.

Намерили го на полето и го запитали какво значи първият въпрос.

— Ще ви го разтълкувам, ако ми дадете сто жълтици — рекъл селянинът.

Дали му.

— Когато бях млад, далечината стигаше за мене хей дотам, чак зад планините. Очите ми бяха силни и аз виждах всичко. Ала сега съм стар, изнемощял и далечината стига за мене до рогата на първия чифт волове, защото по-нататък не виждам.

— Добре — продумали болярите. — Но какво значи вторият въпрос?

— И него ще ви кажа — рекъл старецът, — ала за двесте жълтици.

Царедворците се намусили, но нямало какво да правят, дали му парите.

— Царят искаше да знае колко зъби имам. По-напред имах тридесет и два, а сега са ми останали само дванадесет.

— Та това било лесно за отгатване — рекли болярите. — Разтълкувай ни третия въпрос, който е най-труден!

— Наистина е труден — отвърнал старецът, — и за по-малко от триста жълтици няма да ви го обясня.

Царедворците се принудили да му наброят жълтиците.

Тогава старецът се усмихнал и рекъл:

— Под трите кози царят разбираше вас тримата и ме попита дали съм още хитър, за да извлека полза от вашата глупост.

Тия думи на стареца засрамили царедворците. Те не помислили вече да безпокоят царя със своите молби.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.